Taye Taiwo

Taye Ismaila Taiwo (sündinud 16. aprillil 1985 Lagoses) on Nigeeria jalgpallikoondise endine kaitsja.

Taiwo on tuntud täpsete ja tugevate söötude ja karistuslöökide poolest.

Tema pikkus on 183 cm.

Klubikarjäär 
Ühe aasta (2003) mängis Taiwo Nigeeria 1. divisjoni klubis Gabros International. Järgmise aasta (2004) mängis ta Nigeeria kõrgliiga klubis Lobi Stars.

2005–2011. Marseille Olympique 
2005. aastal sõlmis 20-aastane Taiwo lepingu Marseille Olympique'iga. Klubi soovis temaga täita tühikut, mis tekkis Bixente Lizarazu siirdumise järel Müncheni Bayernisse.

Marseille's mängis Taiwo 192 mängu ja lõi neis 17 väravat.

2011. AC Milan 
9. mail 2011 sõlmis Taiwo lepingu AC Milaniga ja debüteeris 24. septembril 1:0 võidumängus AC Cesena vastu. Kuid kokku osales ta Milani ridades kõigest neljas mängus ega löönud väravaid.

2012. Queens Park Rangers 
24. jaanuaril 2012 sõlmis Milan hooaja lõpuni kehtiva laenulepingu Inglismaal Premier League'is mängiva Londoni klubiga Queens Park Rangers, kelle meeskonnas Taiwo mängima hakkas. Ta osales 15 mängus, neist 2 korda vahetusest, ja lõi ühe värava, nimelt 24. märtsil Sunderland AFC vastu võõrsil 0:3 taga ja arvulises vähemuses olles realiseeris ta 25 m kauguselt karistuslöögi ning see jäi mängu viimaseks väravaks. Queens Park Rangers suutis võita 5 viimast kodumängu (kuigi kaotas 7 viimast võõrsilmängu) ja saavutas 17. koha, jäädes 1 punktiga liigasse püsima.

2012–2013. Kiievi Dünamo 
31. juulil 2012 sõlmis Milan laenulepingu Kiievi Dünamoga, mis kehtis ühe hooaja. Taiwo osales sel hooajal 31 mängus, lõi 1 värava ja sai 2 kollast kaarti.

Dünamol ei õnnestunud tulla Ukraina meistriks. Kuigi ta võitis 5 esimest mängu, juhtis hooaja algusest lõpuni Donetski Šahtjor. Dünamo sai pronksmedali.

Karikavõistlustel langes Dünamo välja esimeses mängus, kuigi just selles lõi Taiwo oma hooaja ainsa värava, kui võrdsustas 27. minutil Šahtjori vastu 1:1. Mängu võitis Šahtjor 4:1.

Eurosarjas osales Taiwo 10 mängus 12-st, alati algrivistuses. UEFA Meistrite Liiga kolmandas eelringis alistas Dünamo nii kodus kui võõrsil Rotterdami Feyenoordi. Neljandas eelringis võitis ta Mönchengladbachi Borussia võõrsil 3:1 ja kaotas kodus 1:2, lülitades seega vastase välja. Alagrupiturniiril jäi Dünamo 1 võidu, 2 viigi ja 3 kaotusega kolmandaks ning langes Euroopa liigasse 32 parema hulka, kus viigistas kodus 1:1 Bordeaux' Girondinsiga ja kaotas võõrsil 0:1.

2013. Bursaspor 
2013. aastal lõppes Taiwo leping Milaniga. Kiievi Dünamol oli õigus Taiwo veel üheks hooajaks palgata, aga ta ei soovinud seda kasutada. Taiwot seostati äsja Premier League'i tõusnud Cardiff Cityga, kuid Taiwo eelistas jätkata Türgis ja sõlmis lepingu Bursasporiga. Juba oma debüütmängus lõi Taiwo värava. See oli Euroopa liiga kolmanda eelringi mäng FK Vojvodina vastu ja Taiwo lõi 90. minutil mängu viimase värava, mis viigistas seisu 2:2. Kuid kordusmängu Bursas kaotas Bursaspor 0:3 ja langes välja.

Koondisekarjäär 
Taiwo esimene suurvõistlus oli 2006. aasta Aafrika meistrivõistlused jalgpallis. Nigeeria jalgpallikoondis kogus valikturniiril Angola jalgpallikoondisega võrdselt punkte. Väravate vahe oli Nigeerial parem (+14 +6 vastu), aga valikgrupi võitja otsustati omavaheliste mängude põhjal (Angola oli võitnud kodus ja viigistanud võõrsil). Valikgrupi võitja pääses Saksamaal toimunud 2006. aasta MM-ile, aga Aafrika meistrivõistlustele pääses 3 paremat, kolmandana Zimbabwe jalgpallikoondis.

Egiptuses toimunud finaalturniiri alagrupis võitis Nigeeria kõik mängud: 23. jaanuaril Ghana jalgpallikoondist 1:0 (mängu ainsa värava lõi Taiwo 85. minutil), 27. jaanuaril Zimbabwe 2:0 ja 31. jaanuaril Senegali jalgpallikoondise pärast tahajäämist 2:1. 4. veebruaril pidas Nigeeria veerandfinaali tiitlikaitsja Tuneesia jalgpallikoondise vastu ja läks 6. minutil juhtima, aga mäng lõppes 1:1. Penaltiseerias Nigeeria esimene lööja eksis, teisena Taiwo tabas ja kolmas lööja eksis taas. Ometi suutis Nigeeria penaltiseeria võita. 7. veebruaril kaotas Nigeeria poolfinaalis Elevandiluuranniku jalgpallikoondisele 0:1 ja pälvis pronksmedali.

2008. aasta Aafrika meistrivõistluste valikturniiri läbis Nigeeria 5 võidu ja 1 kaotusega ning võitis valikgrupi. Taiwo lõi ühe värava: eelviimases valikmängus, millega Nigeeria tagas valikgrupi võidu, viis ta Nigeeria 70. minutil võõrsil Nigeri jalgpallikoondise vastu 2:1 juhtima. Mäng lõppes 3:1.

Finaalturniir toimus Ghanas. Nigeeria kaotas 21. jaanuaril avamängu Elevandiluurannikule 0:1 ja viigistas 25. jaanuaril Mali jalgpallikoondisega 0:0. See lõhnas juba väljakukkumise järele, aga viimane voor 29. jaanuaril kulges üllatavalt soodsalt: Nigeeria alistas edasipääsulootuse kaotanud Benini jalgpallikoondise 2:0, samas kui edasipääsu juba taganud Elevandiluurannik alistas Mali 3:0, misjärel Nigeeria tuli võrdsete punktide juures alagrupis teiseks, edestades Malit väravate vahega. 3. veebruaril pidas Nigeeria veerandfinaali korraldajamaa vastu ja läks penaltist juhtima, ent kaotas 1:2 ja langes välja.

2010. aasta Aafrika meistrivõistluste eelvalikturniiril sattus Nigeeria suhteliselt raskesse valikgruppi koos LAV-i jalgpallikoondisega, aga sellegipoolest võitis kõik 6 mängu ja pääses põhivalikturniirile, kus sai kõrgeima asetuse. Nigeeria läbis oma valikgrupi ainsana kaotuseta ja võitis sellegi.

Finaalturniir toimus Angolas. Nigeeria kaotas 12. jaanuaril avamängu Egiptuse jalgpallikoondisele 1:3, kuid võitis 16. jaanuaril Benini 1:0 ja 20. jaanuaril Mosambiigi jalgpallikoondise 3:0 ning pääses alagrupist täiseduga lõpetanud Egiptuse järel teisena edasi. 25. jaanuaril toimus veerandfinaal Sambia jalgpallikoondise vastu, kus väravaid ei löödud. Penaltiseerias Nigeeria ei eksinud ja jõudis poolfinaali. 28. jaanuaril kaotas Nigeeria poolfinaalis Ghanale 0:1, aga võitis 30. jaanuaril pronksimängus Alžeeria jalgpallikoondise ja sai pronksmedali. Finaalturniiril mängis Taiwo kaks kohtumist, mõlemad algusest lõpuni: avamängu Egiptuse vastu ja pronksimängu Alžeeria vastu.

2010. aasta Aafrika meistrivõistluste põhivalikturniir oli ühtlasi 2010. aasta MM-valikturniir. Valikgrupivõiduga pääses Nigeeria Lõuna-Aafrika Vabariigis toimunud finaalturniirile. 12. juunil kaotas Nigeeria MM-i avavoorus Argentina jalgpallikoondisele 0:1 (värav löödi 6. minutil). Taiwo mängis 75 esimest minutit. 17. juunil kaotas Nigeeria teisegi mängu, seekord Kreeka jalgpallikoondisele 1:2. Taiwo vahetati välja 55. minutil seisul 1:1. 22. juunil viigistas Nigeeria viimase alagrupimängu Lõuna-Korea jalgpallikoondise vastu 2:2, jäi alagrupis viimaseks ja langes välja.

Aastatel 2004–2012 pidas Taiwo Nigeeria koondises 53 mängu ja lõi neis 5 väravat.

Nigeeria jalgpallurid
Marseille Olympique'i jalgpallurid
AC Milani mängijad
Queens Park Rangers FC mängijad
Kiievi Dinamo mängijad
Sündinud 1985